Betogers bring Ventersdorp tot ŉ stilstandBetogers in Ventersdorp. Foto: ANA ŉ Groep betogers het Donderdag bedrywighede in Ventersdorp, Noordwes, oor elektrisiteit tot ŉ stilstand gebring. Die groep inwoners van die Tshing-nedersetting het aangedring om met die burgemeester, Kgotso Khumalo, te vergader. Hulle het eers by die sportveld in Tshing bymekaar gekom waar hulle vir die burgemeester gewag het, maar toe hy teen die middag nog nie daar opgedaag het nie, het hulle na die dorp opgeruk en winkels gedwing om toe te maak. Die inwoners betoog al sedert Sondag oor die munisipaliteit se nuwe betaalstelsel vir voorafbetaalde elektrisiteit. “Ons betoog al sedert Sondag en die munisipaliteit gee nie vir ons wat ons soek nie. Ons vra basiese dienslewering om te oorleef. Die munisipaliteit sê vir ons hulle vat R95 wanneer ons elektrisiteit koop. Hoekom?” het Sello Dassie, ŉ gemeenskapsleier, Donderdag gevra. Hy het verduidelik dat as die inwoners byvoorbeeld R100 se voorafbetaalde elektrisiteit koop, kry hulle slegs R5 se elektrisiteit. Victor Boqo, die burgemeester se woordvoerder, verduidelik egter dat die 95:5-betaalstelsel slegs van toepassing is op mense wat die munisipaliteit geld skuld vir elektrisiteit. “Die geld wat afgetrek word, gaan slegs om die elektrisiteitkostes te verhaal van die individu wat geld skuld,” het Boqo gesê. Boqo het gesê dié stelsel is met die begin van die nuwe finansiële jaar deur die raad aanvaar en sal voortduur totdat al die agterstallige rekeninge vereffen is. Hy het bygevoeg dat daar samesprekings met die gemeenskap was voor die stelsel in werking gestel is. Boqo het ook gesê die munisipaliteit het planne om inwoners by te staan wat minder as R3 200 ŉ maand verdien. Die burgemeester sal na verwagting Vrydag met die gemeenskap vergader.